**อย. สนับสนุน สปป. ลาว จัดอบรมสร้างความเข้มแข็งกำกับดูแลผลิตภัณฑ์เครื่องมือแพทย์**

อย. ไทย และ สปป. ลาว ร่วมพัฒนางานด้านสาธารณสุข โดย อย. ได้จัดอบรมสร้างความรู้ ความเข้าใจเกี่ยวกับข้อกำหนดในการกำกับดูแลผลิตภัณฑ์เครื่องมือแพทย์ ซึ่งมีคณะผู้แทนและเจ้าหน้าที่จากกรมอาหารและยา แขนงตรวจสอบอาหารและยา ศูนย์วิจัยอาหารและยา หน่วยอาหารและยาจังหวัด และโรงงานผลิตยาเลข 3 สปป. ลาว เข้าร่วมอบรม เพื่อใช้ในการดำเนินงานสำหรับการกำกับดูแลเครื่องมือแพทย์ของ สปป. ลาว ต่อไป

**นายแพทย์ไพศาล ดั่นคุ้ม เลขาธิการคณะกรรมการอาหารและยา** เปิดเผยว่า จากการที่สำนักงานคณะกรรมการอาหารและยา (อย.) และกรมอาหารและยา (Food and Drug Department : FDD) สาธารณรัฐประชาธิปไตยประชาชนลาว (สปป. ลาว) ได้มีความร่วมมือการพัฒนาไทย - ลาว สาขาสาธารณสุข ภายใต้โครงการเสริมสร้างศักยภาพการกำกับดูแลอาหารและยา (Strengthening Food and Drug Regulatory Capacity) โดยได้มีการจัดอบรมให้กับบุคลากรของสปป.ลาว ในหลักสูตร Medical Device Regulation ซึ่งเป็นการอบรมเกี่ยวกับการกำกับดูแลเครื่องมือแพทย์ของประเทศไทย และการติดตามความปลอดภัยหลังออกสู่ตลาด ที่สอดคล้องกับประเทศสมาชิกอาเซียน ทั้งนี้ สปป.ลาว อยู่ระหว่างการออกข้อกำหนดเพื่อกำกับดูแลผลิตภัณฑ์เครื่องมือแพทย์ในภาพรวม ซึ่งเทียบเท่ากับการออกพระราชบัญญัติเครื่องมือแพทย์ของประเทศไทย ดังนั้น การอบรมหลักสูตรดังกล่าวจะเป็นการเพิ่มพูนความรู้ความเข้าใจให้กับผู้แทน สปป. ลาว มากยิ่งขึ้น เพื่อนำไปใช้ในการดำเนินงานสำหรับการกำกับดูแลเครื่องมือแพทย์ของสปป.ลาวต่อไป

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

วันที่เผยแพร่ข่าว 28 กุมภาพันธ์ 2566 / ข่าวแจก 73 ปีงบประมาณ พ.ศ. 2566











